b"\n_START_ARTICLE_\nLautuma\n_START_PARAGRAPH_\nLautuma (lat. livor mortis: livor 'sinelm\xc3\xa4', mors [gen.mortis] 'kuolema') on kuoleman j\xc3\xa4lkeen ruumiin iholle ilmaantuva violetinpunainen v\xc3\xa4ritys. Lautuma johtuu punasolujen vajoamisesta painovoiman vaikutuksesta alimpiin verisuoniin, koska verenkierto on pys\xc3\xa4htynyt._NEWLINE_Lautumat lasketaan toissijaisiin kuolemanmerkkeihin, joita ovat my\xc3\xb6s esimerkiksi kuolonkankeus ja ruumiin j\xc3\xa4\xc3\xa4htyminen. Lautumia voidaan k\xc3\xa4ytt\xc3\xa4\xc3\xa4 apuna arvioitaessa henkil\xc3\xb6n kuolinaikaa.\n_START_SECTION_\nLautuman vaiheet\n_START_PARAGRAPH_\nLautumat ilmestyv\xc3\xa4t yleens\xc3\xa4 ensin rintakeh\xc3\xa4n sivuosiin noin 15\xe2\x80\x9320 minuutin kuluttua kuolemasta. Ne alkavat yhty\xc3\xa4 toisiinsa 2 tunnin kuluttua, ja niiden m\xc3\xa4\xc3\xa4r\xc3\xa4 ja laajuus lis\xc3\xa4\xc3\xa4ntyy 12 tuntiin asti. Lautumia ei ilmaannu paikkoihin, joissa ruumis koskettaa maata tai jotain esinett\xc3\xa4, koska ihon hiussuonet ovat t\xc3\xa4ll\xc3\xb6in puristuneina kasaan. Kuolemanhetkest\xc3\xa4 20 tunnin sis\xc3\xa4ll\xc3\xa4 lautumat ovat viel\xc3\xa4 poispainettavissa, ja niiden paikka my\xc3\xb6s muuttuu t\xc3\xa4n\xc3\xa4 aikana, jos ruumista liikutetaan."